Amerikansk soldat sier han ikke husker massakren
Bales skal ha vendt tilbake til militærbasen sin i Kandahar-provinsen og overgitt seg etter drapene som fant sted 11. mars. Flertallet av de drepte i to landsbyer i nærheten av leiren var kvinner og barn. BAKGRUNN: - Han gikk fra hus til hus og drepte familier Advokaten som skal forsvare Bales, sier til TV-stasjonen CBS at den 38 år gamle sersjanten ikke husker noe som helst fra tidsrommet da drapene ble begått. Natt til lørdag kom soldaten tilbake til USA, til en militærbase i Kansas, hvor han vil bli holdt i varetekt under svært strenge sikkerhetstiltak. Pentagon har avgjort at den siktede sersjanten skal stilles for en amerikansk militærdomstol. Bales risikerer dødsstraff, ifølge USAs forsvarsminister Leon Panetta.Afghanerne i de rammede landsbyene tror ikke på at en mann alene kan ha tatt livet av de 16 ofrene. De er rasende over at gjerningsmannen er hentet ut av landet. Afghanistans president Hamid Karzai var selv krass i kritikken mot USA fredag kveld. Både amerikanske og afghanske myndigheter etterforsker saken, men Karzai er misfornøyd med det han mener er dårlig samarbeid med amerikanerne. Likevel er Karzai og president Barack Obama fortsatt enige om at Afghanistan skal overta sikkerhetsansvaret for hele landet i løpet av 2014.Etter massakren har flere eksperter trukket fram psykisk sykdom eller hjerneskade som mulig forklaring på soldatens handlinger. Ifølge en amerikansk tjenestemann pådro soldaten seg en hjerneskade da kjøretøyet han satt i, veltet i Irak i 2010, skriver nyhetsbyrået Reuters. Soldaten fikk behandling for skaden og gikk så inn i tjeneste igjen. Eksperter mener det også er mulig at soldaten, som nå har vært på sitt fjerde utenlandsopphold, har vært psykisk syk.Taliban varsler hevnangrep etter at en amerikansk soldat skjøt og drepte 16 sivile afghanere. Taliban skriver i en uttalelse at islamistbevegelsen vil ta hevn «for hver enkelt martyr» etter drapene i Kandahar. I uttalelsen fordømmes de amerikanske soldatene i Afghanistan som «inntrengere» og «morderiske villmenn», skriver NTB.
Den amerikanske sersjanten Robert Bales, som mistenkes for å ha drept 16 sivile afghanere, har forklart at han ikke husker massakren.